Kim Christiansen (DF), 2013-02-19:
Det er jo en spændende debat, vi har her i dag, og det er også en nødvendig debat.
Der ligger to forslag til vedtagelse, og Dansk Folkeparti kunne for så vidt støtte begge forslag.
Vi kunne sagtens støtte forslaget fra Venstre, De Konservative og Liberal Alliance, for det er et faktum, at Socialistisk Folkeparti og Socialdemokratiet op til valget i september 2011 lancerede valgflæsk, i form af at priserne skulle falde med 40 pct. i København og med 20 pct. i provinsen.
Da regeringen så kom til, blev der sat nye rekorder i rygsvømning og bortforklaringer.
I regeringsgrundlaget blev det slået fast, at der skal være en billigere kollektiv trafik, men der er ikke sat tal på.
Der er tale om et gigantisk løftebrud fra regeringens side, sådan som forslaget til vedtagelse fastslår.
Det vil jeg gerne understrege at Dansk Folkeparti er hundrede procent enige i.
Når Dansk Folkeparti så alligevel vælger at lave et forslag til vedtagelse sammen med regeringen, er det jo, fordi vi i juni sidste år indgik en aftale med regeringen og Enhedslisten om bedre og billigere kollektiv trafik.
Vi gik i Dansk Folkeparti ind og tog det medansvar.
Vi kunne selvfølgelig også godt have blevet ved med at hænge os i historikken.
Det vil vi nok også gøre alligevel.
Men vi gik trods alt ind og tog et medansvar, fordi det til syvende og sidst er passagererne, det handler om.
Det, jeg lige vil fremhæve fra aftalen, er, at der er et fald på 20 pct. i billetprisen uden for myldretiden, og det er der flere der har været inde på.
Men jeg vil især fremhæve ungdomskortet – det såkaldte HyperCard – som giver de unge rabatter for 300 mio. kr. årligt.
Vi er i Dansk Folkeparti tilfredse med det her resultat.
Det er jo ikke os, der har givet løfter om billigere priser i den kollektive trafik i myldretiden.
Vi er til gengæld optagede af, at omkostningerne bliver holdt i ro, så prisen ikke stiger mere end nødvendigt, og derfor støtter vi naturligvis en fortsættelse af takstloftet.
Rejsekortet er et kapitel for sig, og det er for mange blevet en fordyrelse.
Det har været fremme af bl.a. Movia, at det er væsentlig dyrere, nemlig tre gange dyrere, at administrere end klippekortene.
Jeg vil ikke komme ind på rejsekortets økonomi.
Den taler næsten for sig selv.
Men det er i hvert fald vigtigt, at der kommer styr på omkostningerne, så vi ikke får en ny IC4-skandale, der så bare hedder rejsekortskandalen.
Når vi så er ved omkostningerne, forstår vi i Dansk Folkeparti heller ikke, hvorfor regeringen her fra nytår lader lønsumsafgiften på den kollektive trafik stige fra 3,08 pct. til 4,12 pct.
Det er lovforslag nr. L 81, som Dansk Folkeparti ikke stemte for.
Det kommer altså til at koste trafikselskaberne knap 65 mio. kr. at kompensere busoperatører og deres egne lokalbaner, og for de statslige togkontrakter er der tale om en omkostning på 40 mio. kr.
Trafikselskaberne kan næppe få kommunerne til at dække deres omkostninger.
De skærer i forvejen ned på deres bidrag til trafikselskaberne.
Det er sådan en beslutning, der i min optik går stik imod det gode samarbejde, vi ellers har omkring bedre og billigere kollektiv trafik.
Det, vi mener i Dansk Folkeparti at der skal til, er i stigende grad at gøre som på busområdet, nemlig at have incitamentkontrakter, således at operatørerne bliver belønnet for at trække flere passagerer til.
Det er noget, som jeg håber at man tænker ind i de nye aftaler, der skal laves med bl.a. DSB.
Som det fremgår af min ordførertale, er der efter Dansk Folkepartis opfattelse ting, vi er kommet i mål med, men der er absolut også store udfordringer.
Dem tager Dansk Folkeparti naturligvis gerne et medansvar for at løse.